ནོར་བུ་རིན་ཆེན་ཞགས་པ་བསྣམས༔ ལྷག་མ་དགུ་བརྒྱ་བརྒྱད་ཅུ་རྩ་བརྒྱད་ཀྱིས༔ མཆོག་སྦྱིན་རྒྱ་མཛད་ཕྱག་མཐིལ་སྤྱན་རས་གཟིགས༔ ཞི་བའི་ཚུལ་དགུའི་ཉམས་རྒྱས་ཤམ་ཐབས་དང༔ སྟོད་གཡོག་ལ་སོགས་དར་གྱི་ཆས་རྣམས་གསོལ༔ རིན་པོ་ཆེ་ཡི་རྒྱན་གྱིས་རྣམ་པར་མཛེས༔ འཇའ་ འོད་ཀློང་ན་མཉམ་པའི་སྟབས་ཀྱིས་བཞེངས༔ དེ་ཡི་ཕྱི་རོལ་པདྨ་འདབ་བཞི་ལ༔ ཤར་དུ་རྡོ་རྗེ་ཚེ་ཡི་ལྷ་མོ་ནི༔དཀར་མོ་མདའ་དར་ཚེ་ཡི་བུམ་པ་བསྣམས༔ ལྷོ་རུ་རིན་ཆེན་ནོར་གྱི་ལྷ་མོ་ནི༔ སེར་མོ་བི་ཛ་པུ་ར་གཏེར་བུམ་འཛིན༔ ནུབ་ཏུ་པདྨ་དབང་གི་ལྷ་མོ་ནི༔ དམར་མོ་པདྨའི་ལྕགས་ཀྱུ་ཞགས་པ་དང༔ བྱང་དུ་ཀརྨ་ལས་ཀྱི་ལྷ་མོ་ནི༔ ལྗང་མོ་ཞགས་པ་དང་ནི་ཤིང་ལོ་འཛིན༔ཀུན་ཀྱང་དར་དང་རིན་ཆེན་རུས་པས་བརྒྱན༔ ལས་མདོག་འོད་འཕྲོས་ཞབས་གཉིས་གདན་ལས་བཞེངས༔དེ་ཕྱིར་པདྨ་འདབ་མ་སྟོང་ལྡན་ལ༔བསྐལ་བཟང་འདི་ལ་བྱོན་པའི་སངས་རྒྱས་སྟོང༔ ཕྱོགས་བཅུའི་བླ་མ་ཡི་དམ་མཁའ་ འགྲོའི་ཚོགས༔ དཔག་མེད་ཏིལ་གྱི་གང་བུ་རྒྱས་ལྟར་གཏམས༔ ནང་གི་སྒོ་ལ་ཁྲོ་ཆེན་རྟ་མགྲིན་བཞིི༔ ཕྱི་སྒོ་རྒྱལ་པོ་ཆེན་པོ་སྡེ་བཞིས་སྲུང༔ ཁྱམས་ལ་དཔལ་མགོན་དམ་ཅན་གཏེར་སྲུང་སོགས༔ སྣང་སྟོང་ཆུ་ཟླ་འཇའ་ཚོན་ཅི་བཞིན་གསལ༔ དེ་ནས་དབང་བསྐུར་རྒྱས་གདབ་ནི༔ དཀྱིལ་འཁོར་བའི་ལྷ་ཐམས་ཅད་ ཀྱི་ཐུགས་སྲོག་སྙིང་པོ་ལས་འོད་ཟེར་ནམ་མཁའ་གང་བར་འཕྲོས༔ ཕྱོགས་བཅུ་དུས་བཞིའི་བདེ་བར་གཤེགས་པ་ཐམས་ཅད་དབང་གི་ལྷ་རིགས་ལྔ་ཡབ་ ཡུམ་གྱི་རྣམ་པར་སྤྱན་དྲངས༔ ཨོཾ་སརྦ་ཏ་ཐཱ་ག་ཏ་མ་ཧཱ་ཨ་ནུ་ར་ག་ན་བཛྲ་སྭ་བྷ་ཝ་ཨཏྨ་ཀོ྅་ཧཾ༔ཞེས་བསྐུར་བས་དེ་རྣམས་གཉིས་སུ་མེད་པར་སྦྱོར་བ་མཛད༔ རྗེས་ཆགས་ཀྱི་མེས་ཞུ་བའི་ཡེ་ཤེས་ལྔའི་ཆུ་རྒྱུན་མགོ་བོའི་གནས་ལྔར་བབས་ཏེ་དབང་བསྐུར་བས་ཉོན་མོངས་པ་ལྔའི་དྲི་མ་སྦྱངས༔ ཕུང་པོ་ལྔ་རིག་ལྔའི་སངས་རྒྱས་སུ་གནས་འགྱུར༔ ཆུའི་ལྷག་མ་སྤྱི་བོར་བརྟན་པ་ལས་རང་རིགས་བདག་པོར་གྱུར་པའི་རིགས་ལྔ་སྤྲུལ་སྐུའི་ཆ་བྱད་ཅན་གྱིས་དབུ་བརྒྱན་པར་མོས༔ ཨོཾ་མ་ཧཱ་པྲཏྱ་བེཀྵ་ན་ཛྙཱ་ན་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཨོཾ་མ་ཧཱ་ཨ་དྷཪྴ་ཛྙཱ་ན་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཨོཾ་མ་ཧཱ་ས་མ་ཏ་ཛྙཱ་ན་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཨོཾ་མ་ཧཱ་ཤུནྱ་ཏ་ཛྙཱ་ན་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཨོཾ་མ་ ཧཱ་ཀྲི་ཏྱ་ནུཥྛ་ན་ཛྙཱ་ན་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཞེས་རང་རང་གི་རྒྱ་མགོ་བོའི་གནས་
ལྔར་བཞག་གོ༔ སླར་ཡང་ལྷ་ཐམས་ཅད་ཀྱི་སྤྱི་བོར་ཟླ་བ་ལ་གནས་པའི་ཨོཾ་དཀར་པོ༔ མགྲིན་པར་པདྨ་ལ་གནས་པའི་ཨཱཿདམར་པོ༔ སྙིང་གར་ཉི་མ་ལ་ གནས་པའི་ཧཱུྃ་མཐིང་ག་རྣམས་ལས་འོད་ཟེར་འཕྲོས༔ ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་ཐུགས་རྒྱུད་བསྐུལ༔ སྐུ་གསུང་ཐུགས་རྡོ་རྗེའི་ལྷ་ཚོགས་ནམ་མཁའ་གང་བར་བྱོན༔ ཡི་གེ་གསུམ་ལ་ཐིམ༔ དེ་བཞིན་གཤེགས་ པ་ཐམས་ཅད་ཀྱི་སྐུ་གསུང་ཐུགས་དང་གཉིས་སུ་མེད་པར་གྱུར༔ ཡི་གེ་གསུམ་ཡོངས་སུ་གྱུར་པ་ལས་སྤྱི་བོར་རྣམ་སྣང་དཀར་པོ་འཁོར་ལོ་འཛིན་པ༔ མགྲིན་པར་སྣང་མཐའ་དམར་པོ་པདྨ་འཛིན་པ༔ སྙིང་གར་མི་བསྐྱོད་པ་མཐིང་ག་རྡོ་རྗེ་འཛིན་པ་གསུམ་གྱིས་རྒྱས་བཏབས་པར་གྱུར༔ ཞེས་རྡོ་རྗེ་རྩེ་ལྔ་པའི་རྒྱ་གནས་གསུམ་དུ་གཏུག་ལ་རྒྱས་གདབ་པོ༔ཨོཾ་སརྦ་ཏ་ཐཱ་ག་ཏ་མ་ཧཱ་ཀཱ་ཡ་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཨོཾ་སརྦ་ཏ་ཐཱ་ག་ཏ་མ་ཧཱ་ཝཱཀྐ་བཛྲ་སྭ་བྷ་ཝ་ཨཏྨ་ཀོ྅་ཧཾ༔ ཨོཾ་སརྦ་ཏ་ཐཱ་ག་ཏ་མ་ཧཱ་ཙིཏྟ་བཛྲ་སྭ་བྷ་ཝ་ཨཏྨ་ཀོ྅་ཧཾ༔ སླར་ཡང་ཐུགས་ཀའི་ཟླ་བའི་དཀྱིལ་
འཁོར་གྱི་ཆ་གང་བའི་དབུས་སུ་ཧྲཱི༔ཡིག་དཀར་པོ་ཡེ་ཤེས་ལྔའི་རང་བཞིན་ཅན༔ འོད་ཟེར་ནམ་མཁའི་མཐའ་དང་མཉམ་པར་སྤྲོ་བས་ཕྱོགས་བཅུ་དུས་བཞིའི་བླ་མ་ཡི་དམ་མཁའ་འགྲོ་སངས་རྒྱས་དང་བྱང་ཆུབ་
སེམས་དཔའ་ཐམས་ཅད་ཀྱི་ཐུགས་རྒྱུད་འགྲོ་བའི་དོན་ལ་བསྐུལ་ནས་ཀུན་ཀྱང་འཕགས་མཆོག་ཐུགས་རྗེ་ཆེན་པོའི་ཡེ་ཤེས་ཀྱི་དཀྱིལ་འཁོར་གྱི་འཁོར་ལོའི་རྣམ་པར་སྤྱན་དྲངས་བར་བསམ༔ དེ་ནས་སྤྱན་འདྲེན་ནི༔

ཧཱུྃ༔ འགྲོ་བའི་མགོན་པོ་རྒྱལ་བ་འོད་དཔག་མེད༔ གང་འདུལ་སྤྲུལ་བའི་རྣམ་རོལ་སྤྱན་རས་གཟིགས༔ སྔོན་གྱི་ཐུགས་དམ་གཉན་པོ་རྗེས་དགོངས་ལ༔ སྐད་ཅིག་གཡེལ་བ་མེད་པའི་ཐུགས་རྗེའི་མཐུས༔ བསོད་ནམས་ཞིང་དུ་རྫུ་འཕྲུལ་སྟོབས་ཀྱིས་གཤེགས༔ བྱིན་རླབས་དབང་དང་དངོས་གྲུབ་རྒྱ་ཆེན་སྩོལ༔ བཛྲ་ས་མ་ཡཱ་ཛ་ཛ༔ བཞུགས་གསོལ་ནི༔ ཧྲཱི༔ རང་བཞིན་རྣམ་དག་དོན་གྱི་དཀྱིལ་འཁོར་ཆེ༔ ལྷུན་གྲུབ་འགྱུར་བ་མེད་པའི་ཡེ་ཤེས་སྤྲིན༔ དམ་ཚིག་གསང་བ་གསུམ་དང་རོ་གཅིག་པར༔ རྟག་ཏུ་མི་འབྲལ་བདེ་བ་ཆེན་པོར་བཞུགས༔ བཛྲ་ས་མ་ཡཱ་ཏིཥྛ་སྟྭཾ༔ ཕྱག་འཚལ་ནི༔ ཧྲཱི༔ སྐུ་གསུམ་དབྱེར་ མེད་འཕགས་པ་སྤྱན་རས་གཟིགས༔ རྒྱལ་ཀུན་བརྩེ་བའི་ཡེ་ཤེས་གཅིག་ཏུ་བསྡུས༔ མཚན་ཐོས་ཙམ་གྱིས་ངན་འགྲོའི་གཡང་ལས་སྐྱོབས༔ འཇིག་རྟེན་འདྲེན་པའི་བླ་མར་ཕྱག་འཚལ་ལོ༔ ན་མོ་ཨ་ཏི་པཱུ་ཧོ༔ པྲ་ཏཱིཙྪ་ཧོ༔ མཆོད་པ་ནི༔ ཨོཾ་རྣམ་མང་མཆོད་པའི་ལོངས་སྤྱོད་བསམ་ལས་འདས༔ རབ་འབྱམས་རྒྱ་མཚོའི་ཞིང་གི་རྡུལ་སྙེད་ཀྱི༔ འདོད་པའི་ཡོན་ཏན་ལྔ་ཡིས་རབ་ཏུ་བརྒྱན༔ འཕགས་མཆོག་ནམ་མཁའི་རྒྱལ་པོའི་དཀྱིལ་འཁོར་མཆོད༔ ཨོཾ་བཛྲ་ཨརྑྷཾ་
སོགས༔ ཤབྟ་པྲ་ཏིཙྪ་ཡེ་སྭཱ་ཧཱ༔ སྨན་མཆོད་ནི༔ ཧྲཱི༔ རིན་ཆེན་བྷནྡྷ་མཚན་ཉིད་ལྡན་པ་རུ༔ ཤ་ཆེན་ལྔ་དང་རང་བྱུང་བདུད་རྩི་ལྔ༔ རིགས་ལྔ་ཡེ་ཤེས་ལྔ་དང་མཉམ་སྤྱོར་བའི༔ འཆི་མེད་ཡེ་ཤེས་བདུད་རྩིའི་རྦ་རླབས་འཁྲུགས༔ ཨོཾ་ཨཱཿཧཱུྃ༔ ཤིན་ཏུ་རྨད་བྱུང་བླ་མེད་གསང་སྔགས་རྫས༔ བདེ་སྟོང་ཡེ་ཤེས་ཙཎྜ་དཔྱིད་དང་སྦྱར༔ ལྷན་སྐྱེས་རྟོག་པ་ཀུན་བྲལ་གསང་བ་ཆེ༔ སངས་རྒྱས་དངོས་གྲུབ་ཀུན་གྱི་བཅུད་དུ་འཁྱིལ༔ ཨོཾ་ཨཱཿ ཧཱུྃ༔ བདེ་བའི་སྤྲིན་ཆེན་ཞིང་ཁམས་ཀུན་ཏུ་འཁྲིགས༔ དགའ་བའི་རོལ་མོ་མི་ཟད་རྟག་ཏུ་འཁྲོལ༔ བྱང་ཆུབ་སེམས་ ཀྱི་འོད་ཟེར་རོ་མཉམ་འབར༔ དགྱེས་མཆོད་ར་ས་ཡ་ནའི་མཆོད་འབུལ་བཞེས༔ ཨོཾ་ཨཱཿཧཱུྃ༔ མ་ཧཱ་སརྦ་པཉྩ་ཨ་མྲྀ་ཏ་ཧཱུྃ་ཧྲཱིཿཋ༔ གདོད་མའི་མགོན་པོ་ཆོས་སྐུ་ཀུན་ཏུ་བཟང༔ རྒྱལ་བ་རིགས་ལྔ་དྲུག་པ་རྡོ་རྗེ་འཆང༔ གསང་བའི་བདག་པོ་ལག་ན་རྡོ་རྗེ་སོགས༔ རྒྱལ་བ་དགོངས་པའི་བརྒྱུད་པ་ཐམས་ཅད་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་ཨཱཿཧཱུྃཿ རྒྱལ་པོ་ཛ་དང་ལས་ཅན་དྲྭ་མ་ལྔ༔ དགའ་རབ་རྡོ་རྗེ་འཇམ་དཔལ་བཤེས་གཉེན་དང༔ ཤྲཱི་སིང་བཱི་མ་ལ་དང་པད་ འབྱུང་སོགས༔ རིག་འཛིན་བརྡ་ཡི་བརྒྱུད་པ་ཐམས་ཅད་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་ཨཱཿཧཱུྃ༔ཚངས་པ་ལྷ་ཡི་མེ་ཏོག་ཡབ་སྲས་དང༔ མཁར་ཆེན་མཚོ་རྒྱལ་ལོ་ཆེན་བཻ་རོ་སོགས༔ རྗེ་འབངས་པཎ་གྲུབ་རྣལ་འབྱོར་བསམ་ལས་འདས༔ གང་ཟག་སྙན་ཁུངས་བརྒྱུད་པ་ཐམས་ཅད་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་ཨཱཿཧཱུྃ༔ དཀོན་མཆོག་རྩ་གསུམ་ཐམས་ཅད་འདུས་པའི་དངོས༔རིགས་དང་དཀྱིལ་འཁོར་དངོས་གྲུབ་ཀུན་ཀྱི་བདག༔ བཀའ་དྲིན་གསུམ་ལྡན་རྩ་བའི་བླ་མ་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་ཨཱཿ ཧཱུྃ༔ གསུང་མཆོག་ཆོས་སྐུ་རྒྱལ་བ་འོད་དཔག་མེད༔ འགྲོ་འདུལ་བརྩེ་བའི་གཏེར་ཆེན་སྤྱན་རས་གཟིགས༔ རྒྱལ་ཡུམ་སྒྲོལ་མ་སངས་རྒྱས་བྱང་སེམས་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་ སྩོལ༔ ཨོཾ་ཨཱཿཧཱུྃ༔ གང་ལ་གང་འདུལ་ཕྲིན་ལས་ཚད་མེད་པའི༔ ཞི་ཆགས་ཁྲོ་སོགས་དུ་མའི་གར་ཉམས་བསྒྱུར༔ ཡེ་ཤེས་སྒྱུ་འཕྲུལ་སྤྲུལ་པའི་དཀྱིལ་འཁོར་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་ཨཱཿཧཱུྃ༔ གཞན་ཡང་ཕྱོགས་བཅུའི་ཞིང་ཁམས་རབ་འབྱམས་ན༔ བཞུགས་པའི་དཀོན་མཆོག་རྩ་གསུམ་རྒྱ་མཚོ་ དང༔ བཀའ་སྲུང་གཏེར་བདག་དམ་ཅན་ཚོགས་བཅས་ལ༔ ཟག་མེད་བདུད་རྩི་སྨན་གྱི་མཆོད་པ་འབུལ༔ བཞེས་ནས་བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་ཨཱཿཧཱུྃ༔ སྣང་སྲིད་རྣམ་དག་སྤྲུལ་བའི་དཀྱིལ་འཁོར་དུ༔ དམ་རྫས་བདུད་རྩིའི་སྨན་མཆོད་འབུལ་པས་མཐུས༔ བདག་སོགས་སེམས་ཅན་ཀུན་ཀྱི་ཚོགས་རྫོགས་ཤིང༔ སྒྲིབ་དག་དངོས་གྲུབ་ཚེ་འདིར་ཐོབ་པར་ཤོག༔ ཨོཾ་ཨཱཿཧཱུྃ༔རྩ་བརྒྱད་སྟོང་སྦྱར་བདུད་རྩིའི་སྙིང་པོ་ཅན༔ལྕེ་ཡི་དམ་ཚིག་རྡོ་རྗེ་མཱུཾ༔ཡིག་ལ༔ མཐེབ་སྲིན་ཉི་ཟླའི་ག་འུས་དངོས་གྲུབ་བླངས༔ མཆོག་དང་ཐུན་མོང་དངོས་གྲུབ་དེང་འདིར་ཐོབ༔ ཀཱ་ཡ་ཝཱཀྐ་ཙིཏྟ་སརྦ་སིདྷི་ཧཱུྃ༔ དེ་ནས་གཏོར་མ་འབུལ་བ་ནི༔ ཧྲཱི༔ སྣོད་བཅུད་རྣམ་དག་དབྱིངས་ཀྱི་བྷནྡྷ་རུ༔ དམ་རྫས་རྨད་བྱུང་དཔལ་གྱི་གཏོར་ཆེན་བཤམས༔ འདོད་ཡོན་དྲུག་ལྡན་མཆོད་སྤྲིན་རབ་འབྱམས་འཕྲོ༔ རང་བྱུང་སྤྲུལ་བའི་དཀྱིལ་འཁོར་ལྷ་ལ་འབུལ༔ བཞེས་ནས་ བྱིན་རླབས་མཐུ་དབང་དངོས་གྲུབ་སྩོལ༔ ཨོཾ་མ་ཧཱ་བ་ལིང་ཏ་ལ་ཁ་རཾ་ཁཱ་ཧི༔ རཀྟ་འབུལ་བ་ནི༔ ཧྲཱི༔ དུང་ཆེན་སྣོད་དུ་གུ་ཧྱ་རཀྟའི་བཅུད༔ ཁམས་གསུམ་རྟོག་པ་བསྒྲལ་བའི་དམར་ཆེན་ཁྲག༔ ཉོན་མོངས་གནས་དག་དམ་ཚིག་མཆོག་གི་རྫས༔ རང་བྱུང་བདེ་ཆེན་སྤྲུལ་བའི་ལྷ་ལ་འབུལ༔ བཞེས་ནས་ཁམས་གསུམ་འཁོར་བ་དོང་སྤྲུག་མཛོད༔ ཨོཾ་མ་ཧཱ་རཀྟ་ལ་ཁ་རཾ་ཁཱ་ཧི༔ བསྟོད་པ་ནི༔ ཧྲཱིཿཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང༔ སྤྱན་སྟོང་བསྐལ་བ་བཟང་པོའི་སངས་རྒྱས་སྟོང༔ གང་ལ་གང་འདུལ་དེ་ལ་དེར་སྟོན་པ༔ འཕགས་མཆོག་སྤྱན་རས་གཟིགས་ལ་ཕྱག་འཚལ་བསྟོད༔ འཆི་མེད་ཚེ་ཡི་དཔལ་སྟེར་སྒྲོལ་མ་དཀར༔ ཡིད་བཞིན་གཏེར་གྱི་མངའ་བདག་ནོར་རྒྱུན་མ༔ སྣང་སེམས་དབང་སྡུད་ཀུ་རུ་ཀུལླེ་དང༔ དགྲ་བགེགས་བདུད་འདུལ་འོད་ཟེར་ཅན་མར་བསྟོད༔ དུས་གསུམ་སངས་རྒྱས་སྟོང་དང་ཁྲོ་ཆེན་བཞི༔ རྩ་གསུམ་རྒྱལ་བ་རབ་འབྱམས་རིག་པ་འཛིན༔ རྒྱལ་ཆེན་སྡེ་བཞི་གཏེར་སྲུང་དམ་ཅན་ཚོགས༔དཀྱིལ་འཁོར་ཡོངས་རྫོགས་ལྷ་ལ་ཕྱག་འཚལ་བསྟོད༔ དེ་ནས་བཟླས་པ་བྱ་བ་ནི༔ ཧྲཱིཿ བདག་ཉིད་ཐུགས་རྗེ་ཆེན་པོར་གསལ་བ་ཡི༔ ཐུགས་ཀར་ཡེ་ཤེས་སེམས་ དཔའ་སྐུ་མདོག་དམར༔ སེམས་ཉིད་ངལ་བསོ་ཤེལ་ཕྲེང་པདྨ་འཛིན༔ དེ་ཡི་ཐུགས་ཀར་པདྨ་དཀར་པོའི་སྟེང༔ ཏིང་འཛིན་སེམས་དཔའ་ཧྲཱི༔ཡིག་ཁ་དོག་ལྔ༔ གསུང་མཆོག་ཡི་གེ་བདུན་པས་གཡས་སུ་བསྐོར༔ འོད་ཀྱིས་དོན་གཉིས་ བྱས་ནས་སླར་བསྡུས་ཏེ༔ མཆོག་དང་ཐུན་མོངས་དངོས་གྲུབ་ཐོབ་པར་དམིགས༔
སྙིང་པོ་ཡི་གེ་བདུན་པ་ནི༔ ཨོཾ་མ་ཎི་པདྨེ་ཧཱུྃ་ཧྲཱི༔ ཅི་ནུས་བཟླ༔ དེ་ནས་སྣང་གྲགས་རིག་པ་གསུམ༔ དཀྱིལ་འཁོར་གསུམ་གྱི་རོལ་བར་བལྟ༔ ཧྲཱི༔ སྣང་བ་ཐམས་ཅད་དངོས་མེད་རང་སར་སྟོང༔ དེར་འཛིན་བྲལ་བའི་རང་བཞིན་འཇའ་ཚོན་ལྟར༔ སྣང་སྟོང་མ་བཅོས་ ལྷུན་གྲུབ་བདེ་བ་ཆེ༔ ཡེ་ནས་འཕགས་མཆོག་ཐུགས་རྗེའི་སྐུ་རུ་ཤར༔ ཨོཾ་མ་ཎི་པདྨེ་ཧཱུྃ་ཧྲཱི༔ སྒྲ་རུ་གྲགས་པ་ཙམ་ནས་རང་སར་སྟོང༔ འཛིན་ཞེན་བྲལ་བའི་རང་བཞིན་བྲག་ཆ་ལྟར༔ གྲགས་སྟོང་མ་བཅོས་རྡོ་རྗེ་སྔགས་ཀྱི་གདངས༔ གདོད་ནས་གསུང་མཆོག་ཡི་གེ་དྲུག་མ་ཡིན༔ ཨོཾ་མ་ཎི་པདྨེ་ཧཱུྃ་ཧྲཱི༔ དྲན་རྟོགས་ཐམས་ཅད་ཤར་ཙམ་ཉིད་ནས་སྟོང༔ ཞེན་མེད་རང་གྲོལ་མཁའ་ལ་བྱ་རྗེས་བཞིན༔ རང་བཞིན་འོད་གསལ་ཐུགས་རྗེའི་རོལ་རྩལ་འབར༔ གཞི་ནས་མ་བཅོས་སྤྱན་རས་གཟིགས་ཀྱི་ཐུགས༔ ཨོཾ་མ་ཎི་པདྨེ་ཧཱུྃ་ཧྲཱི༔ ཕྱི་སྣོད་འཇིག་རྟེན་རི་བོ་གྲུ་འཛིན་ཞིང༔ ནང་བཅུད་སེམས་ཅན་ཐུགས་རྗེ་ཆེན་པོའི་སྐུ༔ ཏིལ་ གྱི་གང་བུ་རྒྱས་པ་ལྟ་བུས་གཏམས༔ གསུང་མཆོག་སྙིང་པོ་འབྲུག་སྟོང་ལྡིར་བཞིན་བཟླ༔ ཡི་གེ་བདུན་པ་ཅི་ནུས་བཟླ༔ དེ་ལྟར་འཕགས་མཆོག་སྤྱན་རས་གཟིགས༔ བསྙེན་སྒྲུབ་
ཉམས་སུ་ལེན་པ་ཡི༔ སྐལ་བ་ལྡན་པའི་གང་ཟག་ལ༔ དངོས་ཉམས་རྨི་ལམ་དུ་མ་རུ༔ ཡ་མཚན་འགྲུབ་རྟགས་
སྣ་ཚོགས་འབྱུང༔ ཁྱད་པར་གཞན་ཕན་བྱང་ཆུབ་སེམས༔ བཅོས་མིན་ངམ་ངམ་ཤུགས་ཀྱིས་སྐྱེ༔ སྙིང་རྗེའི་དབང་ཕྱུག་དགྱེས་ཞལ་མཐོང༔ སེམས་ཅན་ཀུན་ཀྱང་ཕ་མར་ཤེས༔ ཕྲིན་ལས་མཛད་པ་བསམ་མི་ཁྱབ༔ མཆོག་
དང་ཐུན་མོངས་དངོས་གྲུབ་ཀུན༔ འབད་མེད་བདེ་བླག་ཉིད་དུ་ཐོབ༔ བཀའ་འདི་དུར་ཁྲོད་བདག་པོས་སྲུངས༔
ལས་ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ གུ་ཧྱ༔
བརྡ་ཐིམ༔ ཞེས་རང་སློབ་མཆོག་གྱུར་བླ་མ་ཚུལ་ཁྲིམས་བཟང་པོ་ནས་བཀྲ་ཤིས་རྟགས་བརྒྱད་དང་ཟངས་ཆེན་
འབྲུས་བཀང་བ་ལྷ་རེག་དཀར་པོ་དྲི་མེད་དང་གསོལ་འདེབས་ཡན་ལག་བདུན་པའི་གདུང་དབྱངས་བཅས་བསྐུལ་བའི་ངོར། པད་དཀར་བཞད་པའི་རྡོ་རྗེས་གཏེར་བྱོན་དག་པར་ཕབ་པའི་དགེ་བས་མཁའ་ཁྱབ་ཀྱི་སེམས་ཅན་ཀུན་འདྲེན་པའི་སྒྱུར་གྱུར་ཅིག། སརྦ་མངྒ་ལཾ། དགེའོ།། དགེའོ།། དགེའོ།།